b'\n_START_ARTICLE_\nHelen Kauksi\n_START_SECTION_\nEluk\xc3\xa4ik\n_START_PARAGRAPH_\nL\xc3\xb5petas 1969 Tartu Kunstikooli kujunduskunstnikuna. 1969\xe2\x80\x931975 t\xc3\xb6\xc3\xb6tas K\xc3\xa4inas ja Haapsalus kujunduskunstnikuna. 1980 l\xc3\xb5petas Eesti Riikliku Kunstiinstituudi kiitusega tekstiili erialal. 1980\xe2\x80\x931992 t\xc3\xb6\xc3\xb6tas Tallinna Teadus-Tootmiskoondises Mistra tekstiilidisainerina, sellest 1989\xe2\x80\x931992 peakunstnikuna. Omas 47 t\xc3\xb6\xc3\xb6stusn\xc3\xa4idise autoritunnistust._NEWLINE_1980\xe2\x80\x931995 t\xc3\xb6\xc3\xb6tas Eesti Kunstiakadeemia toonase Tallinna Kunsti\xc3\xbclikooli \xc3\xbcldmaali kateedris \xc3\xb5ppej\xc3\xb5una. \xc3\x95pilased m\xc3\xa4letavad teda intensiivse ja j\xc3\xb5ulise \xc3\xb5ppej\xc3\xb5una: t\xc3\xb6\xc3\xb6de vormistamise kultuur, peen esilet\xc3\xb5stmise v\xc3\xb5ttestik \xe2\x80\x93 t\xc3\xa4pne orkestreering.\n_START_SECTION_\nLooming\n_START_PARAGRAPH_\nKauksi oli eesti vaibakunstis n\xc3\xb5elt\xc3\xb6\xc3\xb6tlustehnika juurutajaid ja arendajaid. Loonud selles tehnikas erksav\xc3\xa4rvilisi abstraktsionistlikke vaipu ja pannoosid. Viljelenud ka gobel\xc3\xa4\xc3\xa4ni._NEWLINE_Intensiivsest loomet\xc3\xb6\xc3\xb6st k\xc3\xb5nelevad isikun\xc3\xa4itused. Vaipadega esines ta Saksamaal, Soomes, Rootsis, Taanis, Ungaris, L\xc3\xa4tis, Leedus, Ukrainas jne. Tema t\xc3\xb6id on Eesti Tarbekunstimuuseumi ja Tallinna Linnamuuseumi kogudes, erakogudes \xc3\xbcle maailma. T\xc3\xa4helepanuv\xc3\xa4\xc3\xa4rne on ka tegevus maalijana. Oman\xc3\xa4olised p\xc3\xbc\xc3\xbcdlused avalduvad tema s\xc3\xbcndmustele ja isikutele p\xc3\xbchendatud vaipades nagu \xe2\x80\x9eLugu\xe2\x80\x9d (Tallinna raekoja 650. aastap\xc3\xa4evale), \xe2\x80\x9eKokkupuude\xe2\x80\x9c (Eesti balleti 85. aastap\xc3\xa4evale), \xe2\x80\x9eH\xc3\xbcmn\xe2\x80\x9d (Lennart Merile p\xc3\xbchendatud) jt._NEWLINE_Helen Kauksi napp tunnustus oli kristallselge ja tagam\xc3\xb5tteta ja tema kriitika l\xc3\xb5ikavalt, puhastavalt otsekohene. 2004. aastal algatas Helen Kauksi tekstiilikunstnike liidu aastan\xc3\xa4ituse idee \xe2\x80\x9eMust, valge ja v\xc3\xa4rv\xe2\x80\x9d. V\xc3\xa4rviga oli kunstniku suhe kirglik, selge, omamoodi must-valge. Ta on \xc3\xb6elnud: \xe2\x80\x9eMinu jaoks ei eksisteeri \xc3\xbchtki inetut v\xc3\xa4rvitooni. K\xc3\xbcsimus on vaid selles, kuidas neid omavahel sobitada. Mida ootamatum, seda huvitavam. K\xc3\xb5ik, mida ma olen loonud, on tehtud r\xc3\xb5\xc3\xb5muga\xe2\x80\x9d._NEWLINE_2007. aastal toimus uus loominguline puhang Muhu-aineliste vaipade n\xc3\xa4ol. Eesti Rahva Muuseum korraldas 2008. aasta kevadel n\xc3\xa4ituse \xe2\x80\x9eVaibasadu\xe2\x80\x9d, kus eksponeeriti paari p\xc3\xa4eva kaupa vaibakunsti silmapaistvate esindajate loomingut. Oma vaiba, mis kannab leidlikku pealkirja \xe2\x80\x9ewww.muhu.eu\xe2\x80\x9d, kohta on kirjutanud ta: \xe2\x80\x9eEuroopa Liidu kirdesopis on V\xc3\xa4inameres dolomiidi peale \xc3\xbclesse kerkinud \xc3\xbcks saareke \xe2\x80\x93 Muhu saar. Ta on kivine, kuid v\xc3\xa4rvikas. Muhulastel on oma roosa ja kollane ning palju muud, mis \xc3\xbchendab ja l\xc3\xa4hendab\xe2\x80\x9d. Kaksikteose \xe2\x80\x9eMeridiaan\xe2\x80\x9d puhul, kus kardinalaadsele argisele triibutaustale joonistuvad Helen Kauksi hoogsa k\xc3\xa4ekirjaga tikitud riikide nimed, kirjutab Helen Kauksi kujutlemisest ja kujutamisest: \xe2\x80\x9eTriip on koduruumi m\xc3\xb5\xc3\xb5de, mis \xc3\xbchendab k\xc3\xb5iki k\xc3\xb5igega. K\xc3\xb5ige t\xc3\xa4htsam on ettekujutatav. Kujuta \xe2\x80\x93 ja sa tunned\xe2\x80\x9d._NEWLINE_Plahvatuslike v\xc3\xa4rvikoosluste valitseja vaiba loomingus, p\xc3\xbchendunud ja keskendunud looja, kelle t\xc3\xb6\xc3\xb6v\xc3\xb5imet kolleegid salamisi kadestasid. Vabakutseline oli Helen Kauksi pikemat aega. Vaba oli Helen Kauksi alati: ilusad ja tugevad inimesed m\xc3\xb5juvad nii. Ta oli ikka sirgjooneline naine, omamoodi ajateenija, kes teadvustas oma muutuvaid rolle ja katsumuste aukraade v\xc3\xa4\xc3\xa4rikuse ja kohusetundega. Virisemist ja nurisemist ta endale ei lubanud. \xe2\x80\x93 Ei tohi alla anda! \xe2\x80\x93 \xc3\xbctles ta sellega. Vaatamata raskele haigusele t\xc3\xb6\xc3\xb6tas ta viimse elup\xc3\xa4evani \xe2\x80\x93 tema viimane, uute ideedega s\xc3\xa4testatud vaip j\xc3\xa4i l\xc3\xb5petamata. Positiivse ja selge eesm\xc3\xa4rgi kandja oli ta alati._NEWLINE_Helen Kauksi elulugu, loomingulised p\xc3\xbc\xc3\xbcdlused ja olulisemate taieste reproduktsioonid on esitatud temale p\xc3\xbchendatud teavikus .'